Onartu duten moziotik kanpora, beste bi eskaera egin dizkiete Udal talde guztiei: “Alde batetik Cordobako espetxera Eibarko Udal Ordezkaritza bat bidaltzea, bai espetxeko zuzendariarekin eta bai Ibon Muño berarekin bildu eta bere egoeraz mintzatzeko. Guretzat oso garrantzitsua da Espetxe Zuzendaritza Orokorra ohartaraztea Ibon presoaren eta espetxe politikaren inguruan Eibarren badagoela kezka bat, eta proposatzen duguna hori adierazteko modu oso egokia iruditzen zaigu. Eta bigarren proposamena Eibarren elkar-bizikidetza lantzearen ingurukoa da. Herri batzuetan ari dira esperientziak egiten, presoak, biktimak eta hain zailak eta mingarriak egiten zaizkigun beste gai batzuk pixkanaka jorratzen joateko, oso desberdin sentitzen garenok elkarrekin eseri eta lasai hitz egiteko, eta batez ere elkarri entzuteko. Horretarako foro bat, mahai bat edo dena delako bat behar beharrezkoa ikusten dugu eta hori martxan jartzea eskatzen diogu Udalari”.